62023CJ0133
DOMSTOLENS DOM (Syvende Afdeling)
18. april 2024 (
*1
)
»Præjudiciel forelæggelse – beskatning af energiprodukter og elektricitet – direktiv 2003/96/EF – artikel 2, stk. 4, litra b), femte led – begrebet »mineralogiske processer« – elektricitet, der anvendes til drift af de maskiner, som anvendes til forarbejdning af kalksten udvundet fra stenbrud«
I sag C-133/23,
angående en anmodning om præjudiciel afgørelse i henhold til artikel 267 TEUF, indgivet af Nejvyšší správní soud (øverste domstol i forvaltningsretlige sager, Den Tjekkiske Republik) ved afgørelse af 27. februar 2023, indgået til Domstolen den 6. marts 2023, i sagen
Omya CZ s. r. o.
mod
Generální ředitelství cel,
har
DOMSTOLEN (Syvende Afdeling),
sammensat af afdelingsformanden, F. Biltgen, og dommerne N. Wahl og M.L. Arastey Sahún (refererende dommer),
generaladvokat: A. Rantos,
justitssekretær: A. Calot Escobar,
på grundlag af den skriftlige forhandling,
efter at der er afgivet indlæg af:
–
den tjekkiske regering ved L. Halajová, M. Smolek og J. Vláčil, som befuldmægtigede,
–
Europa-Kommissionen ved A. Armenia og J. Hradil, som befuldmægtigede,
og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
afsagt følgende
Dom
1
Anmodningen om præjudiciel forelæggelse vedrører fortolkningen af artikel 2, stk. 4, litra b), femte led, i Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet (EUT 2003, L 283, s. 51).
2
Anmodningen er blevet indgivet i forbindelse med en tvist mellem Omya CZ s. r. o. (herefter »Omya«) og Generální ředitelství cel (generaldirektoratet for told, Den Tjekkiske Republik) vedrørende beskatning af den elektricitet, som Omya anvender til behandling af udvundet kalksten.
Retsforskrifter
EU-retten
Direktiv 2003/96
3
Artikel 2, stk. 4, i direktiv 2003/96 bestemmer:
»Dette direktiv finder ikke anvendelse på:
[...]
b) Følgende anvendelser af energiprodukter og elektricitet:
[...]
– mineralogiske processer
Ved »mineralogiske processer« forstås de processer, der er klassificeret i NACE-nomenklaturen under afdeling DI 26 »Fremstilling af andre ikke-metalholdige mineralske produkter« i Rådets forordning (EØF) nr. 3037/90 af 9. oktober 1990 om den statistiske nomenklatur for økonomiske aktiviteter i De Europæiske Fællesskaber [(EFT 1990, L 293, s. 1)].
[...]«
Forordning (EF) nr. 1893/2006
4
Europa-Parlamentets og Rådets forordning (EF) nr. 1893/2006 af 20. december 2006 om oprettelse af den statistiske nomenklatur for økonomiske aktiviteter NACE rev. 2 og om ændring af Rådets forordning (EØF) nr. 3037/90 og visse EF-forordninger om bestemte statistiske områder (EUT 2006, L 393, s. 1), der i henhold til forordningens artikel 21, stk. 2, finder anvendelse fra den 1. januar 2008, bestemmer i artikel 1:
»1.   Ved denne forordning indføres en fælles statistisk nomenklatur for økonomiske aktiviteter i Fællesskabet, herefter benævnt »NACE rev. 2«. Denne nomenklatur sikrer, at Fællesskabets nomenklaturer svarer til den økonomiske virkelighed og øger sammenligneligheden mellem medlemsstaternes, Fællesskabets og internationale nomenklaturer og dermed medlemsstaternes, Fællesskabets og internationale statistikker.
2.   Denne forordning gælder udelukkende for nomenklaturens anvendelse til statistiske formål.«
5
Artikel 5 i forordning nr. 1893/2006 fastsætter:
»Kommissionen [for De Europæiske Fællesskaber] formidler, vedligeholder og fremmer i samarbejde med medlemsstaterne anvendelsen af NACE rev. 2, især ved:
a)
at udarbejde, ajourføre og offentliggøre forklarende bemærkninger til NACE rev. 2
b)
at udarbejde retningslinjer for klassificering af statistiske enheder efter NACE rev. 2
c)
at offentliggøre sammenligningstabeller mellem NACE rev. 1.1 og NACE rev. 2 og mellem NACE rev. 2 og NACE rev. 1.1
d)
at forbedre overensstemmelsen med andre socioøkonomiske nomenklaturer.«
6
Hovedgruppe 08 med overskriften »Anden råstofudvinding«, der er indeholdt i hovedafdeling B med overskriften »Råstofudvinding« i NACE rev. 2, indeholder gruppe 08.1 med overskriften »Brydning af sten og udvinding af sand og ler«, som omfatter undergruppe 08.11 med overskriften »Brydning af pynte- og bygningssten, kalksten, gips, kridt og skifer«.
7
Hovedgruppe 23 med overskriften »Fremstilling af andre ikke-metalholdige mineralske produkter« i hovedafdeling C med overskriften »Fremstillingsvirksomhed« i NACE rev. 2 svarer til kode DI 26 i forordning nr. 3037/90 og omfatter bl.a. gruppe 23.7 med overskriften »Tilhugning, tilskæring og færdigbearbejdning af sten«, som undergruppe 23.70 med samme overskrift er en del af.
Forordning (EF) nr. 451/2008
8
Artikel 1, stk. 1, i Europa-Parlamentets og Rådets forordning (EF) nr. 451/2008 af 23. april 2008 om oprettelse af en ny statistisk aktivitetstilknyttet produktklassifikation (CPA) og om ophævelse af Rådets forordning (EØF) nr. 3696/93 (EUT 2008, L 145, s. 65) har følgende ordlyd:
»Ved denne forordning indføres en ny fælles statistisk aktivitetstilknyttet produktklassifikation i Fællesskabet, herefter benævnt »CPA«, for at give et tidssvarende billede af den økonomiske virkelighed og sikre sammenlignelighed mellem medlemsstaternes, Fællesskabets og internationale klassifikationer og dermed medlemsstaternes, Fællesskabets og internationale statistikker.«
9
Bilaget til forordning nr. 451/2008 indeholder CPA.
Forordning (EU) nr. 1209/2014
10
Artikel 1 i Kommissionens forordning (EU) nr. 1209/2014 af 29. oktober 2014 om ændring af forordning nr. 451/2008 (EUT 2014, L 336, s. 1) bestemmer:
»Bilaget til forordning (EF) nr. 451/2008 erstattes af teksten i bilaget til nærværende forordning.«
11
Bilaget til forordning nr. 1209/2014 indeholder bl.a. hovedafdeling C med overskriften »Færdigvarer«, som indeholder hovedgruppe 23 med overskriften »Andre ikke-metalholdige mineralske produkter«, som omfatter gruppe 23.7 med overskriften »Tilhuggede, tilskårne og færdigbearbejdede sten«, der omfatter undergruppe 23.70 med overskriften »Tilhuggede, tilskårne og færdigbearbejdede sten«, som indeholder undergruppe 23.70.1 med overskriften »Tilhuggede, tilskårne og færdigbearbejdede sten«, som omfatter undergruppe 23.70.11, der har overskriften »Marmor, travertin og alabast, bearbejdet, og varer deraf (undtagen brosten, kantsten, fortovssten, fliser, terninger og lignende varer); granulater, splinter og pulver, kunstigt farvet, af marmor, travertin og alabast«.
De forklarende bemærkninger
12
Del I af den statistiske nomenklatur for økonomiske aktiviteter i Det Europæiske Fællesskab (NACE rev. 2), der er offentliggjort af Eurostat i serien Methodologies and Working Papers (herefter »de forklarende bemærkninger«), indeholder bl.a. følgende indledende retningslinjer:
»[...]
48.
En enhed kan udføre en eller flere økonomiske aktiviteter, der svarer til en eller flere af NACE’s kategorier.
49.
En statistisk enheds hovedaktivitet er den aktivitet, der bidrager mest til denne enheds samlede merværdi. Hovedaktiviteten identificeres ved den såkaldte »top-down«-metode [...] og udgør ikke nødvendigvis 50% eller derover af enhedens samlede værditilvækst.
[...]
58.
Hver enhed, hvis navn optræder i et statistisk virksomhedsregister […], er tilknyttet en NACE rev. 2-klassifikationskode, der svarer til dens økonomiske hovedaktivitet, dvs. den aktivitet, der bidrager mest til enhedens værditilvækst. [...]«
13
For så vidt angår hovedafdeling B og C i de forklarende bemærkninger anføres bl.a. følgende i del IV:
»Hovedafdeling B Råstofudvinding
Udvindingsindustrien omfatter udvinding af mineralske produkter, der naturligt forekommer i fast form (kul og malm), flydende form (olie) og luftform (naturgas). [...]
Denne hovedafdeling omfatter yderligere aktiviteter, der er nødvendige for forbearbejdning af råmaterialer med henblik på markedsføring heraf, f.eks.: knusning, formaling, rensning, tørring, sortering, koncentrering af malme, likvidation af naturgas og agglomerering af fast brændsel. Disse operationer udføres ofte af enheder, der foretager udvindingen og/eller er placeret i nærheden af anlægget.
[...]
Denne hovedafdeling omfatter ikke:
–
forarbejdningen af de udvundne råmaterialer, jf. hovedafdeling C (Fremstillingsvirksomhed)
[...]
–
knusning, formaling og andre processer til bearbejdning af visse jordarter, sten og mineraler, når disse processer ikke er forbundet med udvindingsarbejde, jf. 23.9
[...]
08 Anden råstofudvinding
Denne hovedgruppe omfatter brydning af sten, men også opmudring af bundsedimenter, formaling af sten og drift af saltsyderier. De udvundne råstoffer anvendes fortrinsvis i byggeriet ([f.eks.] sand, sten mv.), i produktionen af materialer (ler, gips, kalksandsten mv.).
Denne hovedgruppe omfatter ikke forarbejdning (undtagen knusning, formaling, tilhugning, rensning, tørring, sortering og blanding) af udvundne mineralprodukter.
[...]
Hovedafdeling C »Fremstillingsvirksomhed«
Denne hovedafdeling omfatter fysisk eller kemisk omdannelse af materialer, stoffer eller komponenter til nye produkter, selv om dette kriterium ikke er tilstrækkeligt til at definere fremstillingsindustrien (se nedenstående bemærkning om genanvendelse af affald). Forarbejdede materialer, stoffer eller komponenter er råvarer, der produceres af landbrug, skovbrug, fiskeri eller udvindingsindustrien samt produkter fra anden fremstillingsvirksomhed. Væsentlig forandring, renovering og genopbygning af aktiver betragtes normalt som fremstillingsvirksomhed.
Det produkt, der fremkommer ved en forarbejdning, kan være færdigt, dvs. at det er klar til at blive anvendt eller forbrugt, eller kan være halvfabrikata, dvs. at det indgår i en anden fremstilling. [...]
[...]
Bemærkning: [...] Fremstillingsvirksomheden består generelt i forarbejdning af materialer til nye produkter. Resultatet af produktionen er et nyt produkt. [...]
[...]
[...] der er aktiviteter, som, selv om de involverer transformationsprocesser, er klassificeret i en anden hovedafdeling i NACE (og derfor ikke anses for at være fremstilling). [...]
[...]
23 Fremstilling af andre ikke-metalholdige mineralske produkter
Denne hovedgruppe omfatter forskellige fremstillingsaktiviteter, der hver især vedrører det samme materiale af mineralsk oprindelse. [...] [...] Endelig er arbejdet med sten og andre mineralske produkter også omfattet af denne opdeling.
[...]«
Tjekkisk ret
14
I henhold til artikel 8, stk. 2, litra f), i afdeling 47 i zákon č. 261/2007 Sb., o stabilizaci veřejných rozpočtů (lov nr. 261/2007 om stabilisering af de offentlige budgetter, herefter »lov nr. 261/2007«), er elektricitet, der er beregnet til brug eller anvendes til mineralogiske processer, fritaget for afgift.
15
I henhold til artikel 2, stk. 1, litra g), i afdeling 47 i lov nr. 261/2007 forstås ved »mineralogisk proces« enhver fremgangsmåde, der er nævnt i NACE-nomenklaturen under kode C 23 med overskriften »Fremstilling af andre ikke-metalholdige mineralske produkter«.
16
I henhold til artikel 2, stk. 1, litra e), i afdeling 47 i lov nr. 261/2007 forstås ved »NACE-nomenklaturen« en nomenklatur for økonomiske aktiviteter som omhandlet i forordning nr. 1893/2006.
Tvisten i hovedsagen og det præjudicielle spørgsmål
17
Omya er et tjekkisk erhvervsdrivende selskab, der beskæftiger sig med udvinding og forarbejdning af kalksten, navnlig marmor. I denne forbindelse foretager virksomheden åbning, forberedelse og udvinding af en eksklusiv forekomst af kalksten i et stenbrud, hvor den udfører den primære knusning og sortering af den udvundne kalksten. Materialet transporteres derefter med lastbil til forarbejdningsenheder, som selskabet driver, og som er beliggende i nærheden af dette stenbrud, hvor den udvundne kalksten forarbejdes for at opnå en given kornstørrelse. Det nævnte materiale er navnlig genstand for en indledende rensning, en adskillelse i fine og grove fraktioner og en efterfølgende tørring. Kalkstenen knuses derefter eller behandles ved tørformaling for at opnå kalkstensaggregater, mere specifikt fine og grove kalkstensfyldstoffer eller fine kalkstensfyldstoffer med en modificeret overflade. For at opnå de sidstnævnte fyldstoffer bruger Omya en elektrisk opvarmningsanordning, der »opvarmer varm luft«, hvori fint kalkstensfyldstof blandes med stearin.
18
Den 11. juli 2019 indgav Omya på grundlag af artikel 8, stk. 2, litra f), i afdeling 47 i lov nr. 261/2007 en ansøgning om udstedelse af en tilladelse til køb af elektricitet med fritagelse for den i tjekkisk lovgivning fastsatte elektricitetsafgift med henblik på anvendelse i mineralogiske processer. Selskabet anførte i denne forbindelse, at såvel de primære aktiviteter med knusning og sortering, der blev udført i stenbruddet, som forarbejdningen i forarbejdningsenhederne udgjorde mineralogiske processer.
19
Celní úřad pro Olomoucký kraj (toldmyndigheden i regionen Olomouc, Den Tjekkiske Republik) afslog anmodningen med den begrundelse, at de aktiviteter, for hvilke Omya ansøgte om fritagelse for elektricitetsafgiften, ikke henhørte under hovedafdeling C med overskriften »Fremstillingsvirksomhed«, hovedgruppe 23 med overskriften »Fremstilling af andre ikke-metalholdige mineralske produkter« i NACE-nomenklaturen rev. 2, men af hovedafdeling B med overskriften »Råstofudvinding«, nærmere bestemt hovedgruppe 08 med overskriften »Anden råstofudvinding«, gruppe 08.1 med overskriften »Brydning af sten og udvinding af sand og ler«, undergruppe 08.11 med overskriften »Brydning af pynte- og bygningssten, kalksten, gips, kridt og skifer« i denne nomenklatur.
20
Efter at Omya havde indgivet klage over afgørelsen fra toldmyndigheden i regionen Olomouc, stadfæstede generaldirektoratet for toldvæsenet denne afgørelse, men anerkendte, at den omhandlede situation var et grænsetilfælde. Generaldirektoratet for toldvæsenet anførte, at knusning og formaling af sten, når de udgør accessoriske aktiviteter til udvinding af sten, f.eks. for at sortere, forbedre kvaliteten eller lette transporten heraf, henhører under hovedafdeling B i NACE rev. 2. Når de derimod ikke udgør sådanne accessoriske aktiviteter, og de er en del af fremstillingsprocessen for et andet færdigt produkt, såsom bl.a. cement og gips, henhører de under hovedafdeling C i denne nomenklatur. Efter generaldirektoratet for toldvæsenets opfattelse var Omyas tørring, formaling og knusning direkte forbundet med udvindingen af kalksten. Det udvundne råstof gøres ikke til genstand for en væsentlig forarbejdning, således at der fremstilles et nyt produkt.
21
Omya anlagde sag til prøvelse af afgørelsen fra generaldirektoratet for told ved Krajský soud v Ostravě – pobočka v Olomouci (retten for regionen Ostrava – afdelingen i Olomouc, Den Tjekkiske Republik), som annullerede denne afgørelse med den begrundelse, at den omhandlede aktivitet udgjorde en mineralogisk proces. I denne henseende fandt den nævnte ret under henvisning til den tjekkiske udgave af de forklarende bemærkninger, at fremstillingen af fyldstoffer og marmorrester henhører under hovedafdeling C, »Fremstillingsvirksomhed«, hovedgruppe 23, »Fremstilling af andre ikke-metalholdige mineralske produkter«, undergruppe 23.70, »Tilhugning, tilskæring og færdigbearbejdning af sten«, i NACE rev. 2-nomenklaturen, idet en sådan aktivitet ikke blot er en accessorisk aktivitet, der udøves i direkte forbindelse med selve udvindingen af kalksten.
22
Ifølge Krajský soud v Ostravě – pobočka v Olomouci (retten for regionen Ostrava – afdelingen i Olomouc) bekræftes denne vurdering af den tjekkiske statistiske klassifikation CZ-CPA, der er baseret på forordning nr. 1209/2014, som er knyttet til den tjekkiske version af NACE rev. 2-nomenklaturen. Faktisk ville de produkter, der er resultatet af Omyas aktiviteter, nemlig marmorstøv (fyldstoffer) og marmorrester (aggregater), i den tjekkiske statistiske klassifikation CZ-CPA blive klassificeret i hovedafdeling C med titlen »Færdigvarer«, hovedgruppe 23 med overskriften »Andre ikke-metalholdige mineralske produkter, herunder tilknyttede tjenesteydelser og arbejder«, undergruppe 23.70 med overskriften »Tilhugning, tilskæring og færdigbearbejdning af sten, herunder forarbejdningen«, som produkter fra den aktivitet, der er omfattet af undergruppe 23.70.11 med overskriften »Marmor, travertin og alabast, bearbejdet, og varer deraf (undtagen brosten, kantsten, fortovssten, fliser, terninger og lignende varer); granulater, splinter og pulver, kunstigt farvet, af marmor, travertin og alabast«.
23
Generaldirektoratet for toldvæsenet iværksatte en appel til prøvelse af afgørelsen truffet af Krajský soud v Ostravě – pobočka v Olomouci (retten for regionen Ostrava – afdelingen i Olomouc) ved Nejvyšší správní soud (øverste domstol i forvaltningsretlige sager), som er den forelæggende ret, hvori generaldirektoratet har fastholdt sit synspunkt og sine oprindelige konklusioner. Ifølge generaldirektoratet er disse konklusioner i overensstemmelse med den metode, der følges i NACE rev. 2, dvs. »top-down«-metoden. Knusning, formaling, rensning og tørring af sten udgør nemlig altid i det væsentlige en accessorisk aktivitet til udvinding af sten og er aldrig opført i denne nomenklatur som en aktivitet, der er helt adskilt fra en sådan udvinding. CPA-klassifikationen ændrer på ingen måde denne fortolkning. Endelig har generaldirektoratet understreget, at elektriciteten i dette tilfælde ikke er direkte involveret i den mineralogiske proces, men blot anvendes til drift af det udstyr, der er nødvendigt for den mekaniske behandling af den udvundne kalksten, uden at der sker nogen forarbejdning af kalkstenen. Derfor bør den aktivitet, som Omya udfører, ikke give anledning til en afgiftsfritagelse for den elektricitet, som virksomheden bruger.
24
Under disse omstændigheder har Nejvyšší správní soud (øverste domstol i forvaltningsretlige sager) besluttet at udsætte sagen og forelægge Domstolen følgende præjudicielle spørgsmål:
»Skal artikel 2, stk. 4, litra b), femte led, i Rådets direktiv 2003/96 fortolkes således, at den elektricitet, der anvendes til drift af maskiner til behandling af udvundet kalksten, der foregår under en proces, der består af flere trin og indebærer formaling og [knusning], til en given [kornstørrelse], såvel i et stenbrud, hvor udvindingen foregår, som i de nærliggende stenforarbejdningsanlæg, er elektricitet, der anvendes til mineralogiske processer?«
Det præjudicielle spørgsmål
25
Med spørgsmålet ønsker den forelæggende ret nærmere bestemt oplyst, om artikel 2, stk. 4, litra b), femte led, i direktiv 2003/96 skal fortolkes således, at anvendelse af elektricitet til drift af maskiner, der anvendes til forarbejdning af kalksten, der er udvundet fra et stenbrud, og som består af flere trin med knusning og formaling af denne kalksten, indtil der opnås fine og grove kalkholdige fyldstoffer eller fine kalkholdige fyldstoffer med en modificeret overflade, udgør anvendelse af elektricitet med henblik på mineralogiske processer.
26
Det bemærkes indledningsvis, at artikel 2, stk. 4, litra b), i direktiv 2003/96 fra sit anvendelsesområde udelukker en række energiprodukter og elektricitet, der anvendes til de heri omhandlede formål. Energiprodukter og elektricitet, der er omfattet af denne bestemmelse, er således ikke afgiftsbelagte i henhold til dette direktiv (dom af 7.9.2017, Hüttenwerke Krupp Mannesmann, C-465/15, EU:C:2017:640, præmis 19), hvilket betyder, at medlemsstaterne har kompetence til at afgiftspålægge dem under overholdelse af EU-retten (jf. i denne retning dom af 2.10.2014, X, C-426/12, EU:C:2014:2247, præmis 30 og den deri nævnte retspraksis).
27
I henhold til artikel 2, stk. 4, litra b), femte led, i direktiv 2003/96 er anvendelse af elektricitet til mineralogiske processer ikke omfattet af dette direktivs anvendelsesområde.
28
For at en anvendelse af elektricitet i henhold til denne bestemmelse kan udelukkes fra direktivets anvendelsesområde, skal den således dels finde sted inden for rammerne af en »mineralogisk proces« som omhandlet i denne bestemmelse, dels have en tilstrækkelig forbindelse med denne proces med henblik på anvendelsen af samme bestemmelse.
29
Disse to betingelser skal derfor undersøges med henblik på at give de elementer til fortolkning af EU-retten, som vil gøre det muligt for den forelæggende ret at efterprøve, om de nævnte betingelser er opfyldt for så vidt angår den elektricitet, der anvendes til drift af de maskiner, der anvendes til at udføre den i hovedsagen omhandlede knusning og formaling.
Betingelsen om, at der skal foreligge en »mineralogisk proces« som omhandlet i artikel 2, stk. 4, litra b), femte led, i direktiv 2003/96
30
For det første definerer artikel 2, stk. 4, litra b), femte led, i direktiv 2003/96 »mineralogiske processer« som de processer, der er klassificeret i den statistiske nomenklatur for økonomiske aktiviteter i Det Europæiske Fællesskab (NACE) under kode DI 26 »Fremstilling af andre ikke-metalholdige mineralske produkter« i forordning nr. 3037/90.
31
Efter opdateringen af denne nomenklatur ved forordning nr. 1893/2006, og henset til datoen for de faktiske omstændigheder i hovedsagen, skal der henvises til begrebet »mineralogiske processer« i artikel 2, stk. 4, litra b), femte led, i direktiv 2003/96, der skal forstås således, at det henviser til processer, der er klassificeret i hovedafdeling C, »Fremstillingsvirksomhed«, hovedgruppe 23, »Fremstilling af andre ikke-metalliske mineralske produkter«, i NACE rev. 2-nomenklaturen, der er fastsat ved denne forordning.
32
Det følger således af selve ordlyden af artikel 2, stk. 4, litra b), femte led, i direktiv 2003/96, at klassificeringen af en proces som værende en »mineralogisk proces« i denne bestemmelses forstand udelukkende afhænger af klassificeringen af den økonomiske aktivitet, inden for rammerne af hvilken denne proces er igangsat, i hovedgruppe 23 i hovedafdeling C i NACE rev. 2-nomenklaturen.
33
Det følger heraf, at kun denne nomenklatur er relevant i forbindelse med en sådan klassifikation, og at ingen anden nomenklatur eller klassifikation, såsom navnlig CPA-klassifikationen, derfor har nogen betydning i denne forbindelse.
34
For det andet skal der tages hensyn til de forklarende bemærkninger for at fastslå, om en aktivitet falder ind under hovedgruppe 23 i hovedafdeling C i NACE Rev. 2-nomenklaturen.
35
Det skal nemlig bemærkes, at NACE rev. 2-nomenklaturen er en del af en EU-lovgivning, der kræver, at denne nomenklatur anvendes i samtlige medlemsstater. Med henblik på at lette en sådan anvendelse pålægger artikel 5 i forordning nr. 1893/2006 i denne sammenhæng Kommissionen at formidle, vedligeholde og fremme den nævnte nomenklatur, bl.a. ved offentliggørelse af forklarende bemærkninger.
36
Selv om sådanne forklarende bemærkninger som dem, der vedrører NACE rev. 2-nomenklaturen, imidlertid ikke som sådan tilsigter at være bindende, forholder det sig ikke desto mindre således, at de kan bidrage til fortolkningen af denne nomenklatur, navnlig når de kan bidrage til fortolkningen af dens bestemmelser, eller når de har til formål at udfylde bindende EU-retlige bestemmelser (jf. analogt dom af 7.7.2022, PH (Regionalt forbud mod dyrkning af GMO’er), C-24/21, EU:C:2022:526, præmis 51 og den deri nævnte retspraksis).
37
Hvad for det tredje angår klassificeringen af knusning og formaling i nomenklaturen NACE rev. 2 fremgår det af forelæggelsesafgørelsen, at disse to operationer er væsentlige ved forarbejdningen af kalkstenen med henblik på at producere aggregater med en finere kornstørrelse. De har til formål at fragmentere den udvundne sten for at reducere dens størrelse og opnå elementer eller partikler af en mindre størrelse og en specifik kornstørrelse, der kan markedsføres som sådan eller afhængigt af deres kornstørrelse med henblik på deres mulige videre forarbejdning.
38
Det fremgår af oplysningerne i de forklarende bemærkninger til hovedafdeling C med overskriften »Fremstillingsvirksomhed«, at en fremstillingsaktivitet kan adskilles fra andre aktiviteter, der henhører under de øvrige kategorier i denne nomenklatur, ved, at den indebærer fysisk eller kemisk omdannelse af materialer til nye produkter, som enten kan være færdige produkter, dvs. produkter, der er klar til at blive anvendt eller forbrugt, eller halvfabrikata, dvs. produkter, der indgår i sammensætningen af et andet produkt. Desuden omfatter hovedgruppe 23 med overskriften »Fremstilling af andre ikke-metalholdige mineralske produkter« ifølge de forklarende bemærkninger bearbejdning af sten og andre mineralske produkter.
39
Henset til den omstændighed, at knusning og formaling fører til en fysisk omdannelse af det udvundne materiale, således at materialet i sidste ende nedbrydes til små stykker, kan enhver operation, der omfatter knusning eller formaling af sten eller andre mineralske produkter, anses for at falde ind under hovedgruppe 23 i hovedafdeling C i NACE rev. 2-nomenklaturen.
40
I henhold til de forklarende bemærkninger til hovedafdeling B med overskriften »Råstofudvinding« falder de øvrige dele af forarbejdningen, som er nødvendige for at forberede råmaterialer til markedsføring, såsom bl.a. knusning, formaling, rensning, tørring og sortering, imidlertid ind under dette afsnit, som dog ikke omfatter bl.a. knusning, formaling og andre operationer til forberedelse af visse jordarter, sten og mineraler, når sådanne dele ikke er forbundet med udvindingsarbejdet. De forklarende bemærkninger præciserer endvidere, at hovedgruppe 08 i denne hovedafdeling B ikke omfatter forarbejdning (undtagen knusning, formaling, skæring, rensning, tørring, sortering og blanding) af udvundne mineralske produkter.
41
Det følger heraf, at selv om det er korrekt, således som det fremgår af ordlyden af de forklarende bemærkninger, at knusning og formaling indebærer en forarbejdning af de udvundne materialer, henhører disse dele af forarbejdningen ikke under hovedafdeling C i denne nomenklatur, men under hovedafdeling B, når de er nødvendige for at forberede disse materialer med henblik på deres markedsføring, således at de udgør dele af forarbejdningen, som er forbundet med udvindingsarbejdet.
42
I lyset af oplysningerne vedrørende de nævnte hovedafdelinger B og C i de forklarende bemærkninger skal knusning og formaling, der ikke indebærer en væsentlig omdannelse af det udvundne materiale, dvs. en fysisk eller kemisk ændring, der går ud over fraktionering af materialet for at reducere dets størrelse, betragtes som en del af udvindingsarbejdet med henblik på at forberede råmaterialet med henblik på markedsføring, og som derfor falder ind under hovedafdeling B i NACE rev. 2-nomenklaturen. Derimod skal knusning og formaling, der indebærer en væsentlig fysisk eller kemisk ændring af det udvundne materiale, som defineret ovenfor, betragtes som dele af forarbejdningen, der har til formål at omdanne dette materiale til et nyt produkt, og som derfor falder ind under hovedafdeling C i denne nomenklatur.
43
Den omstændighed, at knusning og formaling af det udvundne materiale finder sted i stenbruddet eller et andet sted, er ikke i sig selv afgørende for, om disse aktiviteter skal klassificeres i hovedafdeling B eller hovedafdeling C i NACE rev. 2-nomenklaturen, idet det kun er karakteren af disse aktiviteter, der skal tages i betragtning i denne forbindelse, således som det fremgår af oplysningerne vedrørende disse hovedafdelinger i de forklarende bemærkninger.
44
I det foreliggende tilfælde har Omya ansøgt om udstedelse af en tilladelse til køb af elektricitet med fritagelse for elektricitetsafgiften for alle de aktiviteter, der vedrører behandling af det udvundne kalksten, dvs. dels de primære aktiviteter i form af knusning og formaling af kalksten, der udføres i selve stenbruddet, dels de tørre-, knusnings- og formalingsprocesser, der har til formål at opnå en bestemt kornstørrelse, dvs. fine og grove kalkstensfyldstoffer eller fine kalkstensfyldstoffer med en modificeret overflade, der udføres i de forarbejdningsenheder, som Omya driver.
45
Eftersom alle de primære knusnings- og formalingsprocesser, der udføres i stenbruddet, og de tørre knusnings- og formalingsprocesser, der udføres i forarbejdningsenhederne med henblik på at opnå fine og grove kalkstensfyldstoffer, på den ene side således blot resulterer i en fraktionering af den udvundne kalksten, hvilket det tilkommer den forelæggende ret at efterprøve, indebærer disse operationer ikke en væsentlig omdannelse af denne kalksten i den forstand, hvori udtrykket er anvendt i denne doms præmis 42, og de skal derfor betragtes som en del af udvindingen af kalksten og dermed som henhørende under hovedafdeling B i NACE rev. 2-nomenklaturen.
46
Hvad på den anden side angår de knusnings- og formalingsprocesser, der har til formål at fremstille fine kalkholdige fyldstoffer, hvis overflade er modificeret, fremgår det af anmodningen om præjudiciel afgørelse, at sådanne fyldstoffer bl.a. fremstilles ved at blande fine kalkholdige fyldstoffer og stearin. Det fremgår således, at disse dele af forarbejdningen ikke er begrænset til den blotte fragmentering af den udvundne kalksten i små stykker, men involverer en væsentlig ændring af kalkstenen, hvilket resulterer i fremstillingen af et nyt produkt fra de fine kalkstensfyldstoffer. Med forbehold for den forelæggende rets efterprøvelse skal disse aktiviteter følgelig anses for at være omfattet af hovedafdeling C i NACE rev. 2-nomenklaturen og for at kunne henføres under denne hovedafdelings hovedgruppe 23.
47
For så vidt som generaldirektoratet for toldvæsenet inden for rammerne af tvisten i hovedsagen, således som det fremgår af anmodningen om præjudiciel afgørelse, i det væsentlige har gjort gældende, at den i hovedsagen omhandlede klassificering af knusning og formaling i hovedafdeling C i NACE rev. 2-nomenklaturen ikke var i overensstemmelse med metoden i denne nomenklatur, nemlig »top-down«-metoden, skal det endelig for det fjerde bemærkes, at anvendelsen af denne metode, således som Kommissionen har anført, ikke er relevant med henblik på at klassificere en proces som en »mineralogisk proces« som omhandlet i artikel 2, stk. 4, litra b), femte led, i direktiv 2003/96.
48
Som det fremgår af de indledende retningslinjer i del I i de forklarende bemærkninger, har hver enhed, hvis navn optræder i et statistisk virksomhedsregister, en tilknyttet NACE rev. 2-klassifikationskode, der svarer til dens hovedaktivitet, dvs. den aktivitet, der bidrager mest til enhedens værditilvækst. I denne forbindelse gør den såkaldte »top-down«-metode det muligt med henblik på forordning nr. 1893/2006, nemlig i overensstemmelse med dennes artikel 1, stk. 2, til statistiske formål at bestemme klassificeringen af en enhed, der udfører flere aktiviteter svarende til mere end to forskellige positioner i denne nomenklatur, når ingen af disse positioner udgør mere end 50% af værditilvæksten.
49
Artikel 2, stk. 4, i direktiv 2003/96 har imidlertid til formål at afgrænse direktivets anvendelsesområde ved at udelukke de anvendelser af energiprodukter og elektricitet, der er omhandlet i denne bestemmelses litra b), fra det nævnte anvendelsesområde.
50
I denne henseende er der intet i dette direktiv, der gør det muligt at antage, at EU-lovgiver, når denne i nævnte direktivs artikel 2, stk. 4, litra b), femte led, har udelukket elektricitet anvendt i mineralogiske processer fra direktivets anvendelsesområde, dvs. processer, der er klassificeret i hovedafdeling C, hovedgruppe 23, i NACE rev. 2-nomenklaturen, har haft til hensigt at begrænse denne undtagelse til de tilfælde, hvor de processer, hvortil anvendelsen af elektricitet er knyttet, udgør et selskabs eneste aktivitet eller for så vidt angår et selskab, der udøver flere aktiviteter, dets hovedaktivitet som fastsat med henblik på forordning nr. 1893/2006.
51
En sådan begrænsning ville i øvrigt være i strid med det formål, der forfølges med direktiv 2003/96, nemlig, således som Domstolen allerede har fastslået, at fremme et velfungerende indre marked i energisektoren, idet navnlig konkurrenceforvridning skal undgås (dom af 22.6.2023, Endesa Generación, C-833/21, EU:C:2023:516, præmis 30 og den deri nævnte retspraksis).
52
Hvis anvendelsesområdet for direktiv 2003/96 blev begrænset til en virksomheds hovedaktivitet, således som denne er fastlagt med henblik på forordning nr. 1893/2006, ville virksomheder, der udøver flere aktiviteter svarende til forskellige positioner i NACE rev. 2-nomenklaturen, hvoraf nogle henhører under hovedgruppe 23 i hovedafdeling C i denne nomenklatur, blive beskattet af den elektricitet, der anvendes i forbindelse med disse sidstnævnte aktiviteter, på en måde, der afhænger af strukturen og sammensætningen af deres aktiviteter.
53
Følgelig kan en enkelt virksomheds anvendelse af elektricitet til udøvelse af en eller flere aktiviteter, der henhører under hovedgruppe 23 i hovedafdeling C i NACE rev. 2-nomenklaturen, derfor udelukkes fra anvendelsesområdet for direktiv 2003/96, uanset om disse aktiviteter udgør denne virksomheds hoved- eller biaktivitet som omhandlet i forordning nr. 1893/2006.
54
Det følger af det ovenstående, at knusning og formaling, som har til formål at fremstille fine og grove kalkholdige fyldstoffer, ikke udgør »mineralogiske processer« som omhandlet i artikel 2, stk. 4, litra b), femte led, i direktiv 2003/96, således at den elektricitet, der anvendes til disse processer, ikke er udelukket fra dette direktivs anvendelsesområde. Derimod udgør knusning eller formaling med henblik på fremstilling af fine kalkholdige fyldstoffer, hvis overflade ændres, sådanne processer, således at den elektricitet, der anvendes i sidstnævnte processer, kan udelukkes fra det nævnte direktivs anvendelsesområde.
Betingelsen om, at der skal være en tilstrækkelig forbindelse mellem den anvendte elektricitet og den mineralogiske proces med henblik på anvendelsen af artikel 2, stk. 4, litra b), femte led, i direktiv 2003/96
55
Som anført i nærværende doms præmis 28 kan en anvendelse af elektricitet i henhold til artikel 2, stk. 4, litra b), femte led, i direktiv 2003/96 kun udelukkes fra dette direktivs anvendelsesområde, hvis der er en tilstrækkelig forbindelse mellem en sådan anvendelse og de omhandlede mineralogiske processer, der begrunder anvendelsen af denne bestemmelse.
56
En fjern forbindelse mellem en anvendelse af elektricitet og en »mineralogisk proces« som omhandlet i artikel 2, stk. 4, litra b), femte led, i direktiv 2003/96 er ikke tilstrækkelig til, at denne anvendelse kan omfattes af denne bestemmelses anvendelsesområde, ligesom anvendelsen af elektricitet, som ikke er påkrævet for at gennemføre den mineralogiske proces, ikke er tilstrækkelig til dette formål (jf. analogt dom af 7.9.2017, Hüttenwerke Krupp Mannesmann, C-465/15, EU:C:2017:640, præmis 21).
57
I det foreliggende tilfælde fremgår det af anmodningen om præjudiciel afgørelse, at fremstillingsprocessen for overflademodificerede fine kalkholdige fyldstoffer, der, som det fremgår af denne doms præmis 54, udgør en »mineralogisk proces« som omhandlet i artikel 2, stk. 4, litra b), femte led, i direktiv 2003/96, består i at blande fine kalkholdige fyldstoffer og stearin i varm luft.
58
Der er således en direkte og tæt forbindelse mellem den elektricitet, der anvendes til driften af den elektriske varmeanordning, som anvendes til opvarmning af luften, og den nævnte proces.
59
Den elektricitet, der anvendes til drift af denne anordning, udgør følgelig en anvendelse af elektricitet med henblik på en mineralogisk proces som omhandlet i artikel 2, stk. 4, litra b), femte led, i direktiv 2003/96, således at anvendelsen af en sådan elektricitet ikke er afgiftspligtig i henhold til dette direktiv.
60
Henset til ovenstående betragtninger skal det forelagte spørgsmål besvares med, at artikel 2, stk. 4, litra b), femte led, i direktiv 2003/96 skal fortolkes således, at anvendelsen af elektricitet til drift af maskiner, der anvendes til forarbejdning af kalksten, der udvindes fra et stenbrud, og som består af flere trin med knusning og formaling af denne kalksten, indtil der opnås fine og grove kalkstensfyldstoffer, ikke udgør en anvendelse af elektricitet med henblik på mineralogiske processer. Derimod udgør anvendelsen af elektricitet til drift af maskiner, der anvendes til at fremstille fine kalkholdige fyldstoffer, hvis overflade ændres, anvendelse af elektricitet med henblik på sådanne processer.
Sagsomkostninger
61
Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagsomkostningerne. Bortset fra de nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
På grundlag af disse præmisser kender Domstolen (Syvende Afdeling) for ret:
Artikel 2, stk. 4, litra b), femte led, i Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet
skal fortolkes således, at
anvendelsen af elektricitet til drift af maskiner, der anvendes til forarbejdning af kalksten, der udvindes fra et stenbrud, og som består af flere trin med knusning og formaling af denne kalksten, indtil der opnås fine og grove kalkstensfyldstoffer, ikke udgør en anvendelse af elektricitet med henblik på mineralogiske processer. Derimod udgør anvendelsen af elektricitet til drift af maskiner, der anvendes til at fremstille fine kalkholdige fyldstoffer, hvis overflade ændres, anvendelse af elektricitet med henblik på sådanne processer.
Underskrifter
(
*1
) – Processprog: tjekkisk.